शर्त ऐसी कि एक ही कंपनी को 30 लाख रुपए ज्यादा में मिला ठेका
6 प्रकार की क्वालिटी में वह आधार बनाया जिसमें रेट ज्यादा होने के बाद भी सिर्फ एक ही कंपनी उतरी सटीक
भास्कर संवाददाता. सागर
डॉ. हरीसिंह गौर विश्वविद्यालय की उत्तर पुस्तिका खरीदी प्रक्रिया विवादों में है। टेंडर खुलने एवं सप्लाई का ठेका मिलने के बाद यह विवाद निकलकर सामने आया है। भारत सरकार की सहारनपुर लैब से 6 फर्मों के पेपर सैंपल प्रमाणिक होने के बाद विश्वविद्यालय ने ऐसी कंपनी को ठेका दिया, जिससे 24 लाख उत्तर पुस्तिकाएं खरीदने पर 30 लाख रुपए अतिरिक्त व्यय करने पड़ेंगे। फर्म मनीष ट्रेडर्स ने प्रशासन पर गंभीर आरोप लगाए हैं। मामले में कुलपति से मांग की गई है कि वह यह ठेका निरस्त कर, नियमानुसार कसौटी पर आ रही कंपनियों को ठेका दें। 7 दिन में ऐसा नहीं होने पर मामले में हाईकोर्ट जाने की चेतावनी भी दी गई है। कुलपति प्रो. आरपी तिवारी ने बताया कि मामला मेरे संज्ञान में आ गया है, सोमवार को इसे प्रमुखता से दिखवाऊंगा।
कॉल कर बुलाया, यहां आया तो मना कर दिया : मनीष ट्रेडर्स के मनीष अग्रवाल के मुताबिक विभिन्न फर्मों द्वारा दी गई दरों में मेरी फर्म द्वारा दी गई दर बजाज कागज में एल-1 में आई थी। सेंचुरी पार्क में सप्लीमेंट्री कॉपी 8 पेज की दर एल-1 आई थी। 22 दिसंबर को सुबह कॉल कर पेपर के सैंपल लेकर विश्वविद्यालय बुलाया गया।
23 दिसंबर को विश्वविद्यालय भंडार शाखा से बताया कि विक्रय ऑर्डर एमएल पेपर लखनऊ को देने का निर्णय कमेटी द्वारा किया गया है। जो कि मेरी दर से 1.25 प्रति कॉपी अधिक हैं। टेंडर के मुताबिक 10 लाख मुख्य उत्तर पुस्तिकाएं, 1 लाख बीएड उत्तर पुस्तिकाएं, 2 प्रैक्टिकल पुस्तिकाएं, 1 लाख मिड एग्जाम सहित 10 लाख सप्लीमेंट्री उत्तर पुस्तिकाएं यानी कुल 24 लाख उत्तर पुस्तिकाएं खरीदा जाना थी।
1 दिन के काम में लगा दिए 102 दिन
शिकायककर्ता के मुताबिक 17 अगस्त को टेंडर जारी हुआ। आवेदन जमा करने की अंतिम तारीख 8 सितंबर थी। 9 सितंबर को टेक्निकल बिड खुल गई। 10 को फाइनेंशियल खुलना थी, लेकिन ऐसा हुआ ही नहीं। दरअसल टेक्निकल बिड में ही स्पष्ट हो गया था कि एमएल पेपर सभी कैटेगरी में बाहर हो रही थी, लिहाजा कुछ लोगों ने मामले को घुमाया। पेपर सैंपल की जांच कराई। यहां भी बात नहीं बनी तो 102 दिन बाद 22 दिसंबर को सेंचुरी वाटर मार्क को एकतरफा आधार बनाते हुए एमएल पेपर लखनऊ को ठेका दे दिया गया। यह कंपनी पिछले 7 सालों से विवि में इसी प्रकार काम पा रही है।
ऐसे समझें, कैसे एक ही कंपनी को फायदा
पहुंचाने का खेल खेला गया
मनीष अग्रवाल के मुताबिक नॉन वाटर मार्क में 3.06 पैसे एवं वाटर मार्क में 3.15 रुपए की दरें होने के बावजूद मुझे ठेका नहीं मिला। वहीं एमएल पेपर लखनऊ को 4.29 रुपए में वाटर मार्क में पूरा काम दे दिया। दरअसल टेंडर प्रक्रिया में 6 फर्मों ने आवेदन किए। बताया गया कि जेके, एचटीसी, ओरिएंट, बल्लारपुर, सेंचुरी या इनके बराबर 70 ग्राम का पेपर बनाने वाली कोई भी कंपनी के पेपर मान्य होंगे। 70 जीएसएम का कागज एवं 80 प्रतिशत ब्राइटनेस पेपर के लिए अनिवार्य थी। इसके लिए सबके पेपर टेंडर फार्म के साथ लगवाए। जांच के लिए सैंपल पेपर सरकारी लैब सहारनपुर भेजा। सभी एप्रूव होकर आ गए। बाद में आनन-फानन में टेक्निकल कमेटी की बैठक बुलाकर सेंचुरी पेपर जिसमें एमएल पेपर के रेट सबसे कम यानी एल-1 थे, पर जो अन्य कैटेगरी में काफी महंगे थे, उसे ठेका दे दिया गया।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva